Niels Erik Skakkebæk
Niels Erik Skakkebæk, f. 1936, dansk børnelæge og androlog, der 1982-90 var overlæge på Hvidovre Hospitals børneafdeling og fra 1990 har været overlæge på Rigshospitalets afdeling for vækst og reproduktion samt professor ved Københavns Universitet. 
Under udarbejdelsen af sin doktordisputats om nedsat frugtbarhed hos mænd påviste Niels Erik Skakkebæk i 1972 som den første forstadier til kræft (carcinoma in situ, CIS, se kræft (vævsforandringer)) i testikelvæv. Opdagelsen har medført væsentlig forbedrede resultater ved behandling af testikelkræft. Derudover har Niels Erik Skakkebæk bl.a. været foregangsmand i undersøgelser af indvirkningen af miljøgifte, herunder østrogenlignende stoffer (xenoøstrogener), på mænds sædkvalitet og risiko for udvikling af testikelkræft. 
Han modtog i 1993 Novo Nordisk Prisen.